
Forord

Velkommen til markedsføring med KI!

Jeg som skriver denne boken, heter Nina Furu. Jeg har arbeidet med internett siden world wide web kom til Norge, på midten av 1990-tallet. Det gir meg en erfaring, både i dybde og bredde, som ikke mange andre har. Jeg har fulgt med på fremveksten av websider, søkemotorer, smarttelefoner, sosiale medier, IoT, apper og mye mer, og jeg har kastet meg over hver av dem som den ivrige teknologientusiasten jeg er!

ChatGPT begynte jeg å bruke cirka en uke etter at tjenesten ble lansert, samme dag som jeg hørte om den.

Mens jeg skrev mine to–tre første prøvende prompts, kjente jeg bokstavelig talt hårene reise seg på armene mine! Jeg kjente igjen revolusjonerende teknologi, for jeg hadde sett det før. Teknologi forandrer ikke verden bare ved å eksistere – den forandrer verden når den blir allemannseie. Og det var nettopp det ChatGPT gjorde: Den tok fantastisk teknologi som maskinlæring, store språkmodeller og NLP og gjorde den lett tilgjengelig for alle. Vi trengte ikke engang å skrive kommandoer – vi kunne snakke til GPT-ene med vanlig språk!

Jeg kjente det igjen første gangen, og det er bare blitt mer tydelig senere. Dette er teknologi som forandrer verden, og denne gangen blir omveltningene større enn noen av de tidligere revolusjonene jeg har vært med på!

Dette er en prosess vi bare så vidt har startet på. Det er risikosport å skrive en fagbok i et felt som utvikler seg så rivende fort som kunstig intelligens gjør. Jeg tror ikke jeg kan unngå å skrive ting jeg kommer til å gremme meg over om et par år. Slik har det i hvert fall vært med alle mine tidligere bøker. Men jeg tror jeg kan skrive en bok som har gode forutsetninger for å kunne vare i hvert fall en viss tid fremover.

Ett virkemiddel for dette er at jeg ikke nevner særlig mange tjenester ved navn. Men det blir jo meningsløst om du skal lese dette og så ikke kunne prøve ut ting i praksis og ta dem i bruk. Jeg har derfor laget et tilhørende lenkedokument som gjør at jeg kan bytte ut navn og URL-er etter hvert som tjenester blir lagt ned, kjøpt opp, endrer navn eller blir erstattet av nye og bedre løsninger.

Lenkedokumentet kan du komme til ved å gå til URL-en https://www.ninafuru.no/KI-ressurser/. Oppgi passordet X213-B for å få tilgang. Lenkene er nummererte. Tilhørende nummer står i parentes i teksten og du kan også navigere til lenkedokumentet ved å klikke på nummeret.

I en bok som handler om kunstig intelligens er det også naturlig å benytte seg av det, i hvert fall til en viss grad. Hele manuskriptet er skrevet av meg uten KI. Jeg har imidlertid fått laget et omslag som baserer seg på KI-tjenesten OpenAI Dall-E 3. I tillegg har jeg i slutten av hver tematiske hovedbolk brukt ChatGPT til å lage en liten oppsummering, som er kvalitetssikret av meg. Hvis du bruker boken i studier, kan du bruke denne listen til å sjekke om du har fått med deg de viktigste punktene. Alle andre kan bruke listen til å sjekke om de gidder å lese det forutgående kapittelet. Den knappeste ressursen på internett er tross alt oppmerksomhet.

Takk for at du har gitt meg din så langt! Jeg håper du vil finne ting i boken som hjelper deg med å utnytte noen av de fantastiske mulighetene som ligger i å drive markedsføring med KI.

Oslo, februar 2025

Nina Furu

Kunstig intelligens

Kunstig intelligens forandrer verden!

KI-funksjonalitet er allerede blitt en del av verktøyene vi bruker i daglig arbeid. Det påvirker mediebilde, helsevesen, byplanlegging, undervisning og en million andre områder i hverdagen.

For oss som jobber med markedsføring og kommunikasjon, betyr kunstig intelligens at vi kan jobbe veldig mye mer effektivt! Men det betyr også at vi kan risikere å plagiere andre uten å være klar over det. Vi kan miste firmaidentiteten vår, svekke omdømmet og lage kjedelig og banalt innhold. Det finnes mange feller å gå i hvis vi ikke er bevisste på hva vi gjør, og hvorfor.

Selv er jeg en stor teknologioptimist. Jeg er sikker på at KI kan hjelpe oss med å løse de store verdensproblemene på måter vi ikke hadde klart uten den. Men den har også et destruktivt potensial, som må holdes i tømmene av robust lovgivning og tydelig etikk. KI er som all annen teknologi: Den kan bistå oss eller skade oss, alt ettersom hvordan vi bruker den.

Faktisk er kunstig intelligens heller ikke spesielt nytt. Vi har sett kunstig intelligens i hverdagen vår lenge, uten å være klar over det. Automatisk teksting av film og TV er ett eksempel; algoritmene som styrer hva vi får opp i sosiale medier, er et annet.

Så hvorfor er dette plutselig blitt så høyaktuelt?

Svaret er det som skjedde 30. november 2022. Da lanserte organisasjonen OpenAI tjenesten ChatGPT, og plutselig var kunstig intelligens noe alle snakket om.

En smart person (jeg har ikke klart å finne ut hvem) sa en gang at teknologi i seg selv ikke endrer noen ting. Det er først når teknologien blir allemannseie, at den forandrer verden. Og det var nettopp det ChatGPT gjorde: Den gjorde kunstig intelligens til noe hver og en av oss kunne bruke, på en enkel og tilgjengelig måte. Plutselig var det ikke bare teknologene som kunne nyttegjøre seg KI – det var oss alle. I vår hverdag, og til smått og stort.

ChatGPT hadde nemlig et chat-grensesnitt, altså at man kan skrive inn et spørsmål og få tilbake et svar. Umiddelbart, der og da. Og man kunne få ett enkelt og utfyllende svar, og ikke slik som på Google, hvor man får en liste over nettsider som omhandler spørsmålet.

Dette svaret kunne man dessuten få ut som en lang artikkel om man ville, eller som et dikt, eller som en Facebook-post. Og etter hvert også, fra ChatGPT og andre tjenester, som bilder, lyder, video eller musikk. Det kom bare an på hva man ba den om å gjøre!


Store språkmodeller

Den teknologien som gjør dette mulig, heter store språkmodeller (SSM), eller large language models (LLM) på engelsk. En stor språkmodell er et stykke kunstig intelligens som kan trenes på store mengder data, og så kan omforme dette til nye og annerledes resultater.

GPT står for Generative Pretrained Transformer. Generativ refererer til at KI-en skaper noe helt nytt. Pretrained refererer til at den er forhåndstrent, og transformer refererer til at det den er lært på, omformes til noe annet enn det opprinnelig var.

Dermed kan vi komme med bestillinger på hva vi ønsker at KI-en skal produsere, såkalte prompts, og så leverer den det den har fått beskjed om. ChatGPT ga hver og en av oss en egen assistent, som kunne hjelpe oss med ideer, innholdsproduksjon, segmentering av målgrupper og millioner av andre ting.

Under ser du en illustrasjon av hvordan store språkmodeller fungerer.


[image: En modell som visualiserer hvordan store språkmodeller fungerer.]
Figur 1. Store språkmodeller.


Treningen av språkmodeller skjer ved at de fôres med ufattelige mengder data, fra internett og andre kilder. Basert på disse dataene lærer den hvilke ord som typisk henger sammen, og bruker denne erfaringen til å gjøre gjetninger når den skal besvare brukers spørsmål. Svært forenklet kan man si at en SSM er en utrolig avansert form for automatisk fullføring av tekst.

Den opprinnelige formen for kunstig intelligens er tekstlig. Men KI i dag begrenser seg ikke til tekst alene. Vi har for eksempel bildegenereringstjenester (1), som er trent på store mengder bilder og dermed kan generere bilder; videogenereringstjenester (2), som er trent på store mengder video, og lyd- og musikktjenester (3), som er trent på store mengder lyd og musikk.

Etter hvert har vi også fått det som heter multimodalitet, altså at KI-tjenester også kan ta imot bestillinger/prompts som bl.a. inneholder bilder, lyder eller video, i tillegg til at den altså selv kan skape bilder, lyder og video som output. Vi snakker om tekst-til-tekst KI, tekst-til-bilde KI, bilde-tilbilde KI og så videre.

Med multimodal input og output blir veldig mange ting mulig. For eksempel kan man laste opp et bilde og be KI-en om å lage noe tilsvarende, eller man kan oversette en samtale mellom to språk i sanntid. I tillegg kan man peke mobilkameraet inn i kjøleskapet og be om ideer til hva man kan lage til middag, eller be KI produsere en reklame-jingle som passer til firmaprofilen.

Samlebetegnelsen på den typen KI-tjenester vi da snakker om, er generativ KI. Generativ KI er KI som skaper noe, og i markedsførings- og kommunikasjonsøyemed er innholdsproduksjon en stor del av arbeidet. Jeg mener da innholdsproduksjon i vid og strategisk forstand, som for eksempel også omfatter å sparre om ideer, teste strategier, foreslå kanaler, lage personas, skissere kundereiser og mye annet. Og naturligvis til å lage bilder og tekster, selv om disse nesten aldri bør brukes uten omarbeidelse, noe vi skal komme tilbake til.



Risikoer å være oppmerksom på

Fordi KI altså er trent på store mengder eksisterende innhold, er det også en risiko for at den kan komme til å levere fra seg bilder eller tekster som inneholder store bolker av treningsmateriale som ikke er tilstrekkelig bearbeidet. På den måten kan man altså komme til å begå plagiat uten å mene det. Det er derfor viktig at man sjekker for plagiering før man publiserer noe som er KI-generert. Det finnes flere KI-tjenester som kan kontrollere for plagiat (4).

Man bør også være klar over at alt som lastes opp til åpne KI-er, kan og vil bli brukt til å trene opp den kunstige intelligensen. For eksempel kan derfor et firma som laster opp konfidensielle, bedriftsinterne dokumenter, risikere at innholdet blir tilgjengelig for konkurrenter, om de skriver inn den riktige prompten. Dette er en grunn til at virksomheter som skal bruke eget innhold til å trene sin KI, må passe på at dette gjøres i en sikker versjon av språkmodellen. Flere av de store språkmodellene, som ChatGPT, har sikre versjoner. Disse koster vanligvis mer enn en alminnelig konto, selv om også sistnevnte er betalt.

Har en virksomhet rett til å bruke materiale som lages av KI? – I utgangspunktet ja, så lenge det ikke inneholder direkte plagiert materiale. Det er imidlertid verd å merke seg at dette er en bruksrett og ikke en opphavsrett. Rettsavgjørelser i USA så langt har slått fast at man ikke kan ta opphavsrett på KI-genererte verk, for eksempel en tegneserie laget med KI.

I USA må man jo kreve opphavsrett, mens åndsverkloven i Norge slår fast at denne retten er automatisk. Den som har laget et verk, har uansett opphavsrett til verket, uten å gjøre noe spesielt. Denne personen kan overdra bruksrett til andre, typisk for et begrenset formål eller en begrenset periode, men opphavspersonen vil alltid selv ha opphavsretten til sitt verk. Det er imidlertid verd å merke seg at dette kun gjelder verk med såkalt verkshøyde, altså at det inneholder en kunstnerisk komponent av en viss størrelse.

Mine feriebilder er for eksempel ikke omfattet av opphavsrett, mens en fotografs artistiske bilder vil være det, og forskjellen er verkshøyden. Derfor er det ikke urimelig å tenke at eventuelle norske rettssaker der noen hevder opphavsrett til KI-genererte verk, vil konkludere med det samme som de amerikanske. I hvert fall inntil vi kommer så langt at KI aksepteres som en kunstform på linje med maleri og litteratur. Det tok faktisk også en del år før fotografi ble anerkjent som kunst i lovens forstand.

Mange har uttalt bekymring for utstrakt desinformasjon i kjølvannet av generativ KI. Et begrep som brukes, er deep fakes, altså kunstig generert medieinnhold som ser så ekte ut at det ikke er til å skille fra det som viser virkelige hendelser.

Igjen er dette funksjonalitet som både er nyttig og skadelig. For eksempel er det en stor fordel for selskaper som enkelt kan oversette sine videoer til andre språk og lage avatarer med talspersonens ansikt, som er flytende på alle disse språkene. Samtidig er dette nøyaktig den samme teknologien som kan brukes til å lage falske nyhetsvideoer eller pornografi med kjente artister.

Det er altså egentlig ikke teknologien det er noe i veien med, det er vår bruk av den. Og siden kunstig intelligens er trent på store mengder menneskeskapt innhold, reflekterer den dessverre også de forutinntatte og diskriminerende holdningene som er nedfelt der.

Dette betyr for eksempel at om man ber en bildegenereringstjeneste lage et bilde av en konsernsjef, vil den med stor sannsynlighet lage et bilde av en middelaldrende, hvit mann med dress. Tilsvarende stereotyper kan man se nedfelt i responsen på svært mange bildesøk.

Det eksperimenteres med måter å motvirke dette på i modellene, men dette arbeidet må også veies opp mot behovet for at det som skapes, skal være så virkelighetsnært som mulig. Kunstig intelligens er trent på menneskeskapt materiale, og den speiler dessverre også våre dårlige sider.

Alt dette gir oss et behov for å kunne skille hva som er ekte, fra hva som er skapt av KI. Ett virkemiddel som kan tas i bruk her, er pålegg om merking. I en del medier merker man jo retusjerte bilder, og det er ikke urimelig å anta at det vil komme tilsvarende krav for det som er KI-generert.

I enkelte sosiale medier flagger selve systemet automatisk innhold som virker KI-generert. Foreløpig er det frivillig for den som poster, å etterkomme forslag om merking, men man kan jo tenke seg at denne typen funksjonalitet blir obligatorisk. Da bør imidlertid kvaliteten på deteksjonsteknologien bli bedre enn den er nå, men hele dette feltet er i rivende utvikling, så det behøver ikke å ta veldig lang tid.

Sist, men absolutt ikke minst er det verd å være oppmerksom på at KI hallusinerer. Hvis en språkmodell ikke finner tilstrekkelig med fakta i sitt treningsmateriale, vil den simpelthen finne på noen. Dette blir ekstra problematisk fordi de faktaene den finner på, som regel ser svært ekte ut.

En av de første historiene som «alle» kjente til rundt KI, var jo saken om advokaten i New York som refererte til tidligere rettsavgjørelser som simpelthen ikke hadde skjedd. Dette var saker han hadde fått oppgitt av ChatGPT – som altså hadde funnet på noen saker selv.

Det sies også at da dommeren spurte om han ikke hadde dobbeltsjekket sine funn, så svarte han at jo, han hadde spurt ChatGPT om de var ekte, og ChatGPT hadde sagt ja! – Moralen er selvfølgelig at man ikke uten videre kan stole på det KI sier og gjør. Man må sjekke fakta med andre kilder før man bruker dem.

Av og til når jeg holder foredrag om KI, blir jeg spurt om man ikke bare kan be språkmodellen om å la være å hallusinere. Det kan man selvsagt prøve, men jeg har selv så langt ikke sett at det har hjulpet. Grunnen er selvfølgelig at det å finne på er nettopp i grunnfunksjonaliteten i språkmodellen. Den finner på fordi det er det den gjør; det er det den er til for. Og det å finne på noe som er sant, og noe som ikke er sant, er jo teknisk sett egentlig nøyaktig det samme, slik jeg også nevner i diskusjonen om desinformasjon og deep fakes.

Det har imidlertid i det siste dukket opp KI-tjenester som har innebygde faktasjekk-funksjoner (5). Bruker man disse når man søker på KI i research-sammenheng, er det mye å hente. Man er i og for seg ikke fri for risikoen for hallusinering med disse heller, men de gir som regel klikkbare referanser som enkelt kan vurderes.

Så altså: Vær oppmerksom på at du ikke uten videre kan stole på det som er KI-generert. Å bruke disse verktøyene effektivt og etterrettelig krever en evne til kildekritikk, faktaorientering og forsvarlighet. Vi trenger at mennesket i førersetet for denne utviklingen er mer enn en politisk floskel.

Dessuten trenger vi ikke bare mennesket. Vi trenger det kompetente mennesket!



Oppsummering

Kunstig intelligens (KI) forandrer verden og har blitt en integrert del av mange områder i hverdagen, som markedsføring, kommunikasjon, media, helsevesen og mer. For markedsførere gir KI økt effektivitet, men også risikoer som plagiat, tap av merkeidentitet og kjedelig innhold. Selv om KI har potensial til å løse globale problemer, har den også destruktive sider som må håndteres med solid lovgivning og etikk.

Tanken om KI er ikke ny, men KI ble allemannseie etter lanseringen av ChatGPT i november 2022, som gjorde teknologien tilgjengelig for folk flest gjennom et enkelt samtalegrensesnitt.

ChatGPT og andre generative KI-verktøy baserer seg på store språkmodeller (SSM) som skaper nytt innhold ved hjelp av store mengder treningsdata. Selv om disse verktøyene har et enormt potensial, medfører de også risikoer som plagiat, misbruk av konfidensiell informasjon og spredning av desinformasjon (deep fakes).

Brukere må være klar over KIs begrensninger, inkludert tendensen til å «hallusinere» eller generere feilaktig informasjon. Derfor bør KI-generert innhold alltid etterprøves og faktasjekkes. Ansvarlig bruk av KI krever kritisk tenkning, etikk og kompetent menneskelig tilsyn.

Oppsummeringen er laget ved hjelp av kunstig intelligens (KI) og kvalitetssikret av forfatter.

Det kompetente menneskets rolle

Det er viktig å huske på at kunstig intelligens er et verktøy, ikke en ansatt. Uten mennesker til å betjene, styre og korrigere KI-verktøyene har de begrenset effekt.

Som all annen betydningsfull teknologi kommer også KI til å skape store endringer i arbeidslivet. En del roller kommer til å forsvinne, men samtidig vil også nye roller vokse frem. Det er viktig å våge å ta nye verktøy i bruk!

En vandrehistorie fra ChatGPTs første uker lyder sånn: To advokater sitter på en bar. Den ene har hodet i hendene og klager: – Kunstig intelligens kommer til å ta jobben min! Den andre rister på hodet og svarer: – Nei, men en advokat som bruker kunstig intelligens, kommer til å ta jobben din!

Siden jeg hørte denne historien første gang, har mitt råd til de som er opptatt av sin fremtidige karriere, vært dette: Sørg for at du er den andre advokaten!

Det er nemlig stor forskjell på en advokat som bruker kunstig intelligens, og en klient som gjør det samme. Forskjellen er at advokaten vet hva hen skal spørre om, hvordan hen skal kvalitetssjekke svaret, og hvilke tiltak som bør følge av dette.

Akkurat det samme er tilfellet i markedsføring og kommunikasjon.

Selv jobbet jeg opprinnelig som skribent før jeg begynte i digitale medier. Min mann, som også arbeider i det digitale feltet nå, var opprinnelig designer og illustratør. Vi hadde ikke jobbet med ChatGPT og annen generativ AI veldig lenge før vi oppdaget følgende:

Min mann klarte å prompte frem mye bedre bilder enn meg! Til gjengjeld klarte jeg å prompte frem bedre tekster enn ham. Forklaringen på dette er naturligvis at vi bringer vår respektive kompetanse til bruken av KI-tjenester, og at resultatene dermed blir bedre.

Dette betyr også at den grunnleggende faglige forståelsen må være til stede i all bruk av generativ KI til markedsføring eller kommunikasjon. De fundamentale tingene er nemlig de samme som før:

Markedsføring handler om å skaffe, beholde og utvikle kunder gjennom å skape, formidle og levere høy verdi, samt å pleie relasjonene til kundene på en måte som gagner virksomheten (Kotler & Keller, 2006). Relasjonene kan bestå av mye forskjellig, for eksempel innholdskonsum, kjøp av varer og tjenester eller engasjement i sosiale medier. Målet er uansett at dette samlet sett skal gi en kommersiell gevinst for bedriften.

Kommunikasjon handler om å formidle kunnskap og informasjon om et emne, en organisasjon eller et standpunkt, slik at folk kan ta stilling til det. Målet er å styrke sakens eller organisasjonens omdømme, og å påvirke folks holdninger.

I begge tilfeller handler det altså om å nå ut til mennesker med et budskap på en slik måte at det påvirker dem. Dette er oppgaver som egner seg godt til å effektiviseres ved bruk av generativ kunstig intelligens.

Fordi målet er å nå ut til folk, bør man bruke de kanalene der man når flest mulig. Digitale kanaler er de mediene der folk bruker klart mest tid, og har klart mest oppmerksomhet. Dette er grunnen til at både markedsførings- og informasjonsarbeid utnytter digitale kanaler ekstensivt.

Kampen om folks oppmerksomhet blir imidlertid tøffere og tøffere. Ser vi bort fra bruk i jobbsammenheng, er det sosiale medier som står for den største andelen av mediekonsumet. Internasjonalt bruker nå hver nettbruker ca. 2 1/2 time per dag på sosiale medier alene, ifølge markedsundersøkelsesselskapet GWI. Den kanalen der vi tilbringer mest tid av gangen, er på TikTok. Men mer om dette i kapittelet om sosiale medier.

En annen kanal for å få et budskap formidlet er naturligvis Google, som fremdeles er den klart største trafikkilden for verdens nettsider. Vi kan også treffe kunden gjennom podkaster, nettaviser, blogger, YouTube og tusen andre digitale informasjons- og underholdningstilbud. Faktisk er den mediemiksen hver og en av oss konsumerer, ofte helt unik for hver enkelt, noe som bl.a. har bidratt til uttrykket segment of one (Winger & Edelman, 1989). Dette skal vi også komme tilbake til.

Dette betyr ikke at analoge kanaler ikke betyr noe. Det gjør de absolutt. I noen distrikter er lokalavisen på papir fremdeles en stor påvirker, og i byene blir boards og plakater på offentlige steder gjerne mye sett, for bare å nevne noen eksempler.

De gamle hovedkanalene, radio og lineær-TV, er imidlertid på vikende front. Konsum av hver av disse synker, men de synker mer og raskere for TV enn for radio. Norsk mediebarometer (Statistisk sentralbyrå, 2024) har vist denne tendensen gjennom flere år.

Forskjellen er egentlig denne: Radio og TV er såkalte synkrone medier. De sender programmer til gitte tider, og vil man se eller høre dem, må man gjøre det når de går. Dette er ikke noe dagens mediebrukere ønsker, for trenden har i mange år gått mot on demand, altså at bruker kan se og høre programmene når hen selv velger.

TV- og radiokanalene har naturligvis tatt konsekvensen av dette og laget apper og strømmetjenester som gjør innholdet tilgjengelig asynkront, altså at det kan spilles av uavhengig av sendetider. Da er det også fullt mulig å spole over reklamen, noe mange gjør. Den tiden er altså ugjenkallelig over da TV-reklame var snarveien til å nå alle kunder samtidig, om enn til en høy kostnad.

I dag er digitale medier som regel både mer effektive og vesentlig billigere enn mer tradisjonell reklame. Faktisk er massekommunikasjon nå mer et spørsmål om å velge en rekke forskjellige budskap og kanaler slik at man kan treffe den enkelte potensielle kunden med riktig budskap til riktig tid i kundereisen. Kjernen er imidlertid fortsatt å bygge relasjoner gjennom å skape verdi.

Det finnes et begrep som heter right touching (Dave Chaffey, 2021). Right touching er å møte riktig bruker med riktig budskap på riktig måte i riktig kanal til rett tid. Det er dette som er målet, enten man jobber med markedsføring eller kommunikasjon.

For å få til right touching må imidlertid flere forutsetninger være til stede:


	Man må vite hvem man snakker til. (Målgruppe)


	Man må vite hvordan de oppfører seg. (Kundeatferd)


	Man må vite hvordan de fatter kjøpsbeslutning. (Kundereise)


	Man må vite hvilke medier de konsumerer. (Kanalvalg)


	Man må vite hva som påvirker dem. (Budskap)




Vi skal se litt nærmere på hvert av disse elementene.


Målgruppe

I markedsføring og kommunikasjon snakker vi ofte om målgrupper som personas. Personas er enkeltpersoner som man finner på, som er stiliserte eksempler på en relativt homogen målgruppe. Et firma har gjerne fire–fem forskjellige personas som de arbeider med.

Ønsker man for eksempel å nå småbarnsmødre, kan man lage personaen Mamma Merete, som er 31 år gammel, samboer, bor på Lillestrøm og arbeider som bibliotekar. Hun har to barn: en datter på 2 med nåværende samboer, og en sønn på 5 fra et tidligere forhold. Hun har gått ned i halv stilling for å ha mer tid til barna, og er fornøyd med denne beslutningen, selv om det betyr at familien får en litt strammere økonomi. Og så videre.

Beskrivelsen kan for eksempel inkludere ting som:


	Demografisk informasjon


	Familiesituasjon


	Inntekt


	Holdninger og verdier


	Hobbyer og fritidsaktiviteter


	Mål og idealer


	Utfordringer/smertepunkter


	Kompetansenivå i bedriftens virksomhet


	Hvilke sosiale medier persona bruker


	Typiske søkeord og -fraser for persona


	Merkevarer som persona liker


	Politiske sympatier og antipatier




Og veldig mye mer. Hvilke ting man velger å inkludere i personabeskrivelsen, vil typisk avhenge av bedriftens virksomhet og hvordan man har tenkt å arbeide med personaen fremover.

Uansett vil man typisk også lage et visuelt bilde av personaen, og gjerne illustrasjoner av hvordan personaen lever og bor, verdier m.m.

Hensikten er å kunne se personen tydelig for seg, slik at man kan forestille seg vedkommendes reaksjoner på kommunikasjon og markedsføring fra virksomhetens side. Kunstig intelligens kan være en verdifull sparringpartner i dette arbeidet.



Kundeatferd

Virksomheten vil gjerne ha en del såkalte førstepartsdata, som er data virksomheten samler inn fra egne kunder og målgrupper i egne kanaler. Slike data kan brukes i markedsføringsøyemed, så lenge de oppbevares sikkert og man ellers overholder personvernskravene.

Førstepartsdata omfatter bl.a. data fra webanalyse, statistikk fra virksomhetens profiler i sosiale medier, kundens kjøpshistorikk og bedriftens CRM-system.

Med utgangspunkt i disse dataene, personabeskrivelsen og annen research blir det mulig å skissere en kundereise:



Kundereisen

Kundereisen er den prosessen kunden går gjennom, fra aldri å ha hørt om deg til å gjennomføre et kjøp, og eventuelt anbefale deg videre.

En overordnet hovedmodell for de fleste kundereiser er kjøpstrakten:


[image: Modell som viser kjøpstrakten med oppmerksomhet/bevissthet øverst, deretter vurdering, kjøp og anbefaling.]
Figur 2. Kjøpstrakten/kundereisen.


Denne modellen illustrerer at den som vil selge noe til en kunde (enten det er et produkt eller en holdning), først må gjøre kunden oppmerksom på at virksomhetens varer/tjenester/informasjon faktisk finnes. Deretter må man få kunden til å vurdere å anskaffe seg varen/tjenesten/informasjonen, og først når kunden konkluderer i denne vurderingen, kan det skje et kjøp. Også etter kjøpet er det viktig å beholde en kommunikasjon, ettersom en positiv eller negativ omtale kan være tungen på vektskålen for fremtidige kunder.

Ingen har råd til misfornøyde kunder i en verden av sosiale medier og stjernerangeringer.



Kanalvalg

Effektiv markedsføring og kommunikasjon krever at man har et forhold til hvilke kanaler som kan brukes for å nå frem til den enkelte målgruppen/ personaen. En av flere grunner til at det er lurt å ha flere personas, er jo at forskjellige målgrupper kan velge svært forskjellige kanaler til informasjon og underholdning.

For eksempel vil en pensjonist og en ung student ha svært forskjellige kanaler og påvirkere som de forholder seg til, mens en kommune gjerne ønsker å kommunisere med begge. Det er da viktig at man tenker igjennom separate markedsførings- eller kommunikasjonsstrategier for hver av dem, og personas er et godt verktøy for å få til dette.



Budskap

Til slutt må det formidles et budskap som er egnet til å påvirke personaen i riktig retning. Med presis målretting kan man rette forskjellige budskap til forskjellige personas, slik at kommunikasjonen blir mest mulig relevant for den enkelte bruker ut fra der brukeren er i sin individuelle kundereise.

I alle disse prosessene er KI en svært verdifull sparringpartner. Vi skal i løpet av boken se på hvordan vi jobber praktisk med hver av disse oppgavene.



De etiske vurderingene

Som vi har snakket om, finnes det altså grunner til at mennesket må være i førersetet, både av hensyn til kvaliteten på og effekten av de tiltakene som gjennomføres.

Det finnes imidlertid også en annen vesentlig grunn til at den menneskelige vurderingen er essensiell. Det er at mennesket må vurdere etikken i den konkrete bruken av KI i hvert enkelt tilfelle.

Som all annen kraftfull teknologi kan den både brukes og misbrukes. Selv vet den kunstige intelligensen ikke helt forskjellen på de to. Dette er det oss mennesker som må vurdere.

Jeg er opptatt av at vi sikrer et godt juridisk rammeverk for KI-applikasjoner, gjerne basert på prinsippene i EUs AI Act. Det vil imidlertid ta tid å få detaljene i dette på plass, og i mellomtiden er det opp til hver og en av oss å vurdere hva vi gjør, og hvorfor.

KI-plattformene selv legger også inn forskjellige sperrer i systemene, slik at enkelte instrukser blir blokkert. De som mottar og vurderer jobbsøknader, oppgavebesvarelser, bestilte artikler og mye annet, har dessuten verktøy som gjør det mulig å sjekke for både KI-tekst generelt og plagiat spesielt.

Utover dette er det imidlertid også en del andre vurderinger å ta stilling til. Dette knytter seg gjerne til følgende områder:


	Datasikkerhet og personvern


	Diskriminering og mangfold


	Åpenhet og etterrettelighet


	Manipulering og desinformasjon


	Opphavsrett


	Bærekraft




Jeg vil gjerne si litt om hvert av disse.



Datasikkerhet og personvern

Her er det etter hvert kommet lovgivning som er sterk og tydelig. Som virksomhet er man behandlingsansvarlig i henhold til GDPR, og det medfører en del plikter (6). Blant annet må man sørge for at brukeren gir samtykke til å samle inn data, at innsamlede data blir oppbevart trygt, og at dataene blir slettet om brukeren ber om det.

Når man i tillegg til å samle inn data også bruker dataene til å trene kunstig intelligens, krever det at treningsdataene er tilstrekkelig anonymisert.

Et godt prinsipp er derfor at man aldri laster opp identifiserbare persondata til en KI-tjeneste.

Dette gjelder selv om man ikke skal bruke dataene til å trene KI-en, men bare for eksempel for å få forslag til budskap som vil resonnere med denne brukeren. I disse sammenhengene er det også godt å ha personas, slik at man kan jobbe med sine viktigste målgrupper på en måte som ikke bryter noens personvern.



Diskriminering og mangfold

Vi har tidligere vært inne på dette med bias, og hvordan KI naturlig nok reflekterer menneskelige holdninger både på godt og vondt. Samtidig ønsker de fleste virksomheter ikke å støtte spredning av diskriminerende stereotyper og andre dårlige holdninger.

Dette kan og bør legge noen føringer for hvordan man prompter. (Mer om dette i neste kapittel.) Jeg foreslår derfor at man stiller de samme mangfoldskravene til KI-generert innhold som til innhold man bestiller av en frilanser eller et byrå:

Innholdet skal ikke diskriminere noen på grunnlag av kjønn, alder, hudfarge, legning, førlighet eller liknende.



Autentisitet

En virksomhet legger ofte mye arbeid i å utforme sine visjoner, misjoner og verdier. Dette arbeidet nedfelles også gjerne i både merkevarehåndbok og retningslinjer for firmastemme: i strategier, markedsplaner og kommunikasjonsplattformer.

Fordi KI gjør det mulig for hvem som helst å lage innhold raskt, kan det imidlertid fort skje at ansatte legger ut både bilder, videoer og annet innhold som ikke er i henhold til verken firmastemme eller merkevare.

Dette behøver ikke nødvendigvis å være problematisk. Noen virksomheter har en liberal holdning til dette. Andre har derimot strenge retningslinjer, for eksempel for visuell utforming av markedsmateriell, og i så fall kan det fort oppstå et problem.

Jeg foreslår derfor følgende regel: Alle som lager innhold, må kjenne til virksomhetens merkevarehåndbok og eventuelle retningslinjer for firmastemme.

Om virksomheten ikke har slike retningslinjer, men likevel er opptatt av å fremstå på en gitt måte, bør de lage et konkret dokument som tydelig viser hva dette betyr for utforming av innhold i praksis. De må også sørge for at alle ansatte er informert om dette.

Et slikt dokument kan gjerne være del av virksomhetens innholdsplan, som jeg beskriver nærmere i slutten av dette kapittelet.



Åpenhet og etterrettelighet

Når man bruker KI-skapt innhold direkte, bør man være forberedt på at dette kan og vil bli avslørt. Ikke bare har mange kunder etter hvert utviklet et øye for slikt, men det finnes også en rekke deteksjonsverktøy (7) som brukes av arbeidsgivere, redaktører og mange andre.

Det er også en kjent sak at det finnes en skepsis til KI-innhold i flere grupper i samfunnet, og at det å bruke slikt innhold kan slå negativt ut på omdømmet. Om dette er noe man skal ta hensyn til, er jo opp til den enkelte virksomhet å avgjøre.

Etter min mening er det absolutt ikke noe galt i å bruke KI-verktøy til å lage forskjellige former for innhold. Men man skal være åpen om at det er dette man har gjort. Er man redd for å bli avslørt, bør man antakelig ikke bruke KI i det hele tatt.

Nå er det imidlertid forskjellige måter å bruke KI på. De måtene jeg beskriver i denne boken, er først og fremst til strategisk sparring, analyse, segmentering, rammeverk, utforming av budskap osv. Det er ikke til å lage tekster og bilder som så legges direkte ut i uredigert form.

Etter min mening bør det siste merkes tydelig, mens det første bare er del av det daglige arbeidet. Derfor vil jeg si dette: Bruker du innhold som er laget av KI, så si fra om det!

På den måten kan kunden selv ta stilling til hvordan hen velger å forholde seg til dette innholdet.

Jeg snakker imidlertid da om innhold der det kunden møter, er KI-produsert. En KI-skapt illustrasjon bør merkes. En KI-generert tekstlig oppsummering bør merkes. En KI-skapt video laget med en avatar bør merkes.

En menneskeskapt sosiale medier-post basert på elementer foreslått av KI, derimot, er det verken nødvendig eller særlig gjennomførbart å merke.

Det er uansett virksomheten som er ansvarlig for det som legges ut.



Manipulering og desinformasjon

En av de tingene som skremmer mange mest med KI, er jo de mulighetene for manipulering og desinformasjon som ligger i denne teknologien.

Det er ikke vanskelig å lage deep fakes som på realistiske måter viser hendelser som faktisk ikke har skjedd: for eksempel en president som erklærer krig, eller en kjendis som dummer seg ut.

I og med at vi alle får våre nyheter fra aviser og nyhetssendinger, er jo alt vi ser, kun medie-representasjoner av forskjellige hendelser uansett. Vi er veldig sjelden faktisk til stede selv. Hvordan skal vi så se forskjell på hva som er ekte, og hva som ikke er det?

Jeg har dessverre ikke noe godt svar på dette.

Jo bedre generativ KI blir, jo mindre synlig forskjell blir det på deep fakes og faktiske gjengivelser av nyhetssaker. Dette er ikke bare et etisk problem, det er en direkte trussel mot demokratiet.

Fordi denne saken er så viktig, vil det antakelig også komme lovgivning rundt dette ganske raskt. Og som med all annen lovgivning vil det være personer som velger å ignorere det og begå forbrytelser likevel.

Plattformene selv har lagt inn en del sikkerhetsmekanismer. Om disse er tilstrekkelige, vil tiden vise, men uansett vil det være behov for et rettslig sanksjonsapparat. Dette er et ansvar jeg håper myndigheter både i Norge og andre land tar på alvor!

Regelen på området er i hvert fall veldig klar:

Ikke lag KI-representasjoner som utnytter andres identitet uten deres kjennskap og samtykke. Ikke spre desinformasjon.



Opphavsrett

Som nevnt i første kapittel kan man foreløpig ikke hevde opphavsrett på KI-generert innhold. Det er også en kjensgjerning at de fleste (alle?) av de store eksisterende KI-plattformene har blitt trent på innhold som også omfatter andres opphavsrettslig beskyttede materiale.

Her står egentlig de juridiske problemstillingene i kø. Skal opphavsrettshaverne ha vederlag for treningsmaterialet? Skal sosiale medier kunne trene KI på profilenes innhold? Hvis KI ikke skal kunne trene på materialet, hvorfor skal da Google kunne indeksere det? Og hvem eier egentlig det innholdet som KI produserer?

Alt dette, og veldig mye mer, er problemstillinger som må avgjøres rettslig i årene som kommer. Norsk lov er imidlertid veldig klar på opphavsrett:

Ikke bruk innhold som andre har opphavsrett på, uten deres tillatelse. For å unngå at du gjør dette uten å være klar over det, så sjekk alltid at det du publiserer, ikke inneholder opphavsrettslig beskyttet materiale.

Igjen er det virksomheten som har ansvaret for innhold som publiseres på deres vegne og i deres kanaler. Her er det mye billigere å være føre var, for opphavsrettshaverne har rett til å kreve forhøyet vederlag for innhold som er brukt uten tillatelse.



Bærekraft

Bærekraft er et hensyn som kan og bør være vesentlig for alt en virksomhet gjør. Foreløpig er imidlertid KI-tjenestene ikke særlig bærekraftige. Kunstig intelligens bruker prosesser som har et massivt karbonavtrykk. Samtidig kan KI også hjelpe oss med å løse de store utfordringene rundt global oppvarming og andre miljøtrusler.

For virksomheter er kanskje det første tiltaket å vurdere å inkludere KI-bruken i sin bærekraftsrapportering. Realistisk sett er det kanskje ikke enkelt å gjøre et regnestykke på hva KI krever av ressurser, og hvilke ressurser KI faktisk også sparer gjennom effektivisering av oppgaver og rutiner.

Foreløpig velger de fleste virksomheter å ikke gjøre noen bærekraftsrelaterte tiltak ved bruk av generativ KI.



Oppsummering

Det kompetente menneskets rolle handler om å forstå at kunstig intelligens (KI) er et verktøy, ikke en erstatning for mennesker. Menneskelig innsikt er fortsatt nødvendig for å kontrollere og forbedre bruken av KI-verktøy. Selv om KI vil endre arbeidsmarkedet og føre til at noen jobber forsvinner, vil nye roller også oppstå. De som tar i bruk KI, vil være best rustet i fremtidens arbeidsmarked.

Det er en stor forskjell på en profesjonell som bruker KI, og en vanlig bruker: Profesjonelle har fagkompetanse som gjør at de vet hva de skal spørre KI om, hvordan de skal vurdere svarene, og hvilke tiltak de skal sette i gang basert på resultatene. Dette gjelder også i markedsføring og kommunikasjon, der KI kan effektivisere oppgavene, men menneskelig kompetanse fortsatt er avgjørende for å oppnå gode resultater.

Oppsummeringen er laget ved hjelp av kunstig intelligens (KI) og kvalitetssikret av forfatter.

